ຕອນເຊົ້າວັນທີ 23 ເມສານີ້, ສະມາຄົມສະມາຊິກລັດຖະສະພາຮ່ວມກັນນະມັດສະການຫໍໄຫວ້ຢາຊູຄູນິທີ່ປະກອບດ້ວຍສະມາຊິກລັດຖະສະພາຍີ່ປຸ່ນທີ່ມາຈາກພັກຝ່າຍຕ່າງໆ ຈຳນວນ 168ຄົນໄດ້ຮ່ວມກັນໄປນະມັດສະການຫໍໄຫວ້ຢາຊູຄູນິທີ່ຕັ້ງປ້າຍລາຍຊື່ຂອງພວກອາຊະຍາກອນສົງຄາມອັນດັບໜຶ່ງຂອງສົງຄາມໂລກຄັ້ງທີ 2 .
ຕາມຂ່າວສານກຽວໂດຍີ່ປຸ່ນລາຍງານວ່າ: ນີ້ແມ່ນເທື່ອທຳອິດທີ່ມີສະມາຊິກລັດຖະສະພາຍີ່ປຸ່ນຫຼາຍກວ່າ100ຄົນຮ່ວມກັນໄປນະມັດສະການຫໍໄຫວ້ຢາຊູຄູນິນັບແຕ່ເດືອນຕຸລາປີ2005ເປັນຕົ້ນມາ. ເມື່ອມໍ່ໆມານີ້, ສະມາຊິກຄະນະລັດຖະບານຍີ່ປຸ່ນ3ຄົນຊຶ່ງລວມທັງທ່ານທາໂຣ ອາໂຊ ຮອງນາຍົກລັດຖະມົນຕີທັງເປັນລັດຖະມົນຕີວ່າການກະຊວງການເງິນຍີ່ປຸ່ນໄດ້ໄປນະມັດສະການຫໍໄຫວ້ຢາຊູຄູນິ.ກ່ອນໜ້ານີ້, ທ່ານຊິນໂຈ ອາເບະ ໄດ້ມອບເຄື່ອງບູຊາໃຫ້ຫໍໄຫວ້ຢາຊູຄູນິໃນນາມນາຍົກລັດຖະມົນຕີ.
ໜັງສືພິມອາຊາຮິຊິມບູນແລະໜັງສືພິມມາອິນິຊິຊິມບູນຂອງຍີ່ປຸ່ນໄດ້ລົງພິມບົດນຳໃນວັນທີ 23 ເມສານີ້ໂດຍໄດ້ຕຳໜິການກະທຳດັ່ງກ່າວຂອງທ່ານຊິນໂຈອາເບະແລະສະມາຊິກຄະນະລັດຖະບານຍີ່ປຸ່ນ. ໜັງສືພິມອາຊາຮິຊິມບູນໄດ້ລົງພິມບົດນຳທີ່ໃສ່ຫົວຂໍ້ "ເປັນຫຍັງຈິ່ງສ້າງປະກາຍໄຟ" ຊຶ່ງບົດຄວາມຂຽນວ່າ: ໃນຂະນະທີ່ ຕ້ອງການປັບປຸງການພົວພັນກັບປະເທດໃກ້ຄຽງໃຫ້ດີຂຶ້ນນັ້ນ, ອຳນາດການປົກຄອງ ຊິນໂຈອາເບະກຳລັງເຮັດຫຍັງກັນແທ້? ການໄປນະມັດສະການຫໍໄຫວ້ຢາຊູຄູນິແມ່ນບັນຫາທີ່ກ່ຽວພັນເຖິງການຮັບຮູ້ຕໍ່ປະຫວັດສາດ, ຈີນແລະສ.ເກົາຫຼີກ່າວປະນາມຕໍ່ເລື່ອງນີ້ແມ່ນເລື່ອງທີ່ຢູ່ໃນການຄາດຄິດ. ການພົວພັນລະຫວ່າງຍີ່ປຸ່ນກັບຈີນແລະສ.ເກົາຫຼີໄດ້ເຄັ່ງຕຶງຂຶ້ນຍ້ອນບັນຫາກ່ຽວກັບໝູ່ເກາະເຊັນຄະຄູຫຼືຈີນເອີ້ນວ່າເກາະຕ້ຽວອີພ້ອມດ້ວຍເກາະດອນຕ່າງໆທີ່ຢູ່ບໍລິເວນໃກ້ຄຽງ, ແລະບັນຫາກ່ຽວກັບເກາະທາເຄຊິມາຫຼືສ.ເກົາຫຼີເອີ້ນວ່າ ເກາະດົກໂດ, ມັນເໝືອນດັ່ງທີ່ທ່ານນາຍົກຊິນໂຈອາເບະໄດ້ເວົ້າມາວ່າ "ຄວນພິຈາລະນາຈາກສະຖານະການລວມເພື່ອປັບປຸງການພົວພັນໃຫ້ດີຂຶ້ນ", ຕ້ອງການສະແຫວງຫາການປັບປຸງການພົວພັນໃຫ້ດີຂຶ້ນ. ຖ້າວ່າບັນຫາກ່ຽວກັບຫໍໄຫວ້ຢາຊູຄູນິໄດ້ຫ່າງເຫີນຈາກເປົ້າໝາຍກ່ຽວກັບການປັບປຸງການພົວພັນໃຫ້ດີຂຶ້ນ, ມັນພຽງແຕ່ຈະທຳລາຍຜົນປະໂຫຍດແຫ່ງຊາດຂອງຍີ່ປຸ່ນເທົ່ານັ້ນ.
ໜັງສືພິມມາອິນິຊີຊິມບູນໄດ້ລົງພິມບົດນຳທີ່ໃສ່ຫົວຂໍ້ "ສະມາຊິກຄະນະລັດຖະບານໄປນະມັດສະການຫໍໄຫວ້ຢາຂູຄູນິແມ່ນການກະທຳທີ່ຂາດການຢັ້ງຄິດທີ່ຮອບຄອບ" ຊຶ່ງບົດຄວາມຂຽນວ່າ: ພາຍໃຕ້ສະພາບການທີ່ສະຖານະການຢູ່ແຫຼມເກົາຫຼີມີຄວາມເຄັ່ງຕຶງ, ສະມາຊິກຄະນະລັດຖະບານເຊັ່ນທ່ານທາໂຣ ອາໂຊ ຮອງນາຍົກລັດຖະມົນຕີ ທີ່ເປັນບຸກຄົນສຳຄັນໝາຍເລກສອງຂອງຄະນະລັດຖະບານທ່ານຊິນໂຈ ອາເບະໄປນະມັດສະການຫໍໄຫວ້ຢາຊູຄູນິ, ທ່ານນາຍົກຊິນໂຈອາເບະອະນຸມັດການກະທຳແນວນີ້, ມັນອາດຈະສ້າງຄວາມຫຍຸ້ງຍາກໃຫ້ແກ່ການຮັບມືກັບບັນຫາສປປເກົາຫຼີແລະການຮ່ວມມືກັບຈີນແລະສ.ເກົາຫຼີ, ໃນທີ່ສຸດຈະທຳລາຍຜົນປະໂຫຍດແຫ່ງຊາດຍີ່ປຸ່ນ. ມັນພຽງສາມາດເວົ້າໄດ້ວ່ານີ້ແມ່ນການກະທຳທີ່ຂາດການຢັ້ງຄິດທີ່ຮອບຄອບ.